ອິສຣາແອລ ໂຈມຕີທາງອາກາດ ໃສ່ເປົ້າໝາຍ ໃນຊີເຣຍ 
ອິສຣາແອລ ໂຈມຕີທາງອາກາດ ໃສ່ທີ່ຕັ້ງປືນໃຫຍ່ ໃນດິນແດນຊີເຣຍ ເພື່ອ​ເປັນ​ການ​ສົ່ງ​​ສັນ​ຍານ ຢ່າງຈະແຈ້ງ​​ວ່າ​ ຊິເຣຍເປັນຜູ້ຮັບຜິດ​ຊອບ ​ຕໍ່​ການ​ໂຈມ​ຕີເຂດ​ພູ​ພຽງ Golan.
ກອງທັບອິສຣາແອລ ກ່າວວ່າ ເຮືອບິນລົບຂອງຕົນ ໄດ້ທຳການ ໂຈມຕີທາງອາກາດ ຕໍ່ທີ່ຕັ້ງປືນໃຫຍ່ຂອງຊີເຣຍໃນວັນພຸດມື້ນີ້ ເພື່ອເປັນການຕອບໂຕ້ຕໍ່ການຍິງຈະຫລວດ ເມື່ອນຶ່ງມື້ກ່ອນ ທີ່ ໄດ້ຕົກໃສ່ເຂດພູພຽງ Golan ລັດຖະມົນຕີປ້ອງກັນປະເທດອິສຣາແອລ ທ່ານ Moshe Ya’alon ກ່າວວ່າ ການໂຈມຕີຂອງກອງທັບອາກາດແມ່ນເປັນ ການສົ່ງສັນຍານທີ່ຈະແຈ້ງ ແລະອິສຣາແອລຖືວ່າ ລັດຖະບານ ຊີເຣຍ ເປັນຜູ້ຮັບຜິດຊອບຕໍ່ການໂຈມຕີ ທີ່ມີຕົ້ນຕໍມາຈາກເຂດ ແດນຂອງຊີເຣຍນັ້ນ ທ່ານກ່າວວ່າ “ພວກເຮົາຈະບໍ່ໂຍະຍານຜ່ອນຜັນເດັດຂາດ ຕໍ່ການຍິງໃດໆກໍ ຕາມເຂົ້າ ມາສູ່ດິນແດນຂອງອິສຣາແອລ ຫລືລະເມີດອະທິປະໄຕຂອງພວກເຮົາ ແລະພວກເຮົາ ຈະຕອບໂຕ້ຢ່າງແຮງ ແລະດ້ວຍການຕັດສິນໃຈທີ່ແນ່ວແນ່ ” ຍັງບໍ່ທັນມີການອ້າງເອົາຄວາມຮັບຜິດຊອບໃນທັນໃດ ຫລືມີລາຍງານໃດໆກ່ຽວ ກັບ ການບາດເຈັບລົ້ມຕາຍ ຈາກການຍິງຈະຫລວດໂຈມຕີໃນວັນອັງຄານວານນີ້ ອິສຣາແອລ ເຄີຍທຳການໂຈມຕີທາງອາກາດມາແລ້ວຫລາຍຄັ້ງ ໃນຊີເຣຍ ລະຫວ່າງ ສົງຄາມກາງເມືອງເປັນເວລາເກືອບສີ່ປີ ຊຶ່ງກອງທັບອິສຣສາແອລບໍ່ຄ່ອຍ ຈະໃຫ້ການ ຢືນຢັນກ່ຽວກັບເລື້ອງດັ່ງກ່າວ ການກ່າວຫາ ກ່ຽວກັບການໂຈມຕີທາງອາກາດ ຂອງອິສຣາແອລ ໃນວັນທີ 18 ເດືອນ ມັງກອນຜ່ານມານີ້ ໄດ້ສັງຫານນາຍພົນຄົນນຶ່ງຂອງ ກຳລັງພິທັກປະຕິວັດອີຣ່ານ ແລະ ສະມາຊິກຂອງກຸ່ມຫົວຮຸນແຮງ Hezbollah ຂອງເລບານອນອີກ 6 ຄົນ ທີ່ໃຫ້ການສະ ໜັບສະໜູນ ປະທານາທິບໍດີ Bashar al-Assad ແຫ່ງຊີເຣຍ